上下驛磯
作者：陳造
朝代：宋

paragraphs: 湖陰數里間，山麓矻兩磯。
磯麓突江出，禹功不及施。
千古妨行舟，死生繫毫釐。
我昔步磯上，雨歇暑氣微。
驚湍下百尺，怒勢轟千鼙。
尚憂坤軸動，無怪沙岸欹。
蟄龍渠得安，過鳥翅欲垂。
頭眩膽爲掉，坐嘆舟上兒。
壯哉天下險，姦軌容抵巇。
如身護風寒，要地此幾希。
今來歲華暮，去舟良坦夷。
人言水進退，寒暑分盛衰。
古來設險守，亦有可易時。
函谷與劍閣，秦漢嘗用之。
人輕地亡重，正煩折箠笞。
恃險無興國，興國須藩籬。
帝王所取重，文武各攸司。
險易倏變改，即磯餘可推。